**Broj: 711-I-690-M-10/20-03-12**

Zagreb, 14. veljače 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI), **na zahtjev dužnosnika Vojka Obersnela, gradonačelnika Grada Rijeke, za davanjem mišljenja Povjerenstva,** na 78. sjednici, održanoj 14. veljače 2020., daje sljedeće

**MIŠLJENJE**

1. **Dužnosnik Vojko Obersnel, gradonačelnik Grada Rijeke, nije za vrijeme trajanja mandata dužan podnijeti izvješće o imovinskom stanju dužnosnika povodom promjene vrijednosti nekretnine – stana u Rijeci do koje dolazi uslijed kretanja na tržištu nekretnina.**
2. **Dužnosnik Vojko Obersnel, gradonačelnik Grada Rijeke, sukladno članku 8. i 9. ZSSI-a, dužan je u slučaju ponovnog izbora na istu ili drugu dužnost u novom izvješću o imovinskom stanju unijeti tržišnu vrijednost nekretnine na taj dan, sukladno uputama iz Smjernice koju će Povjerenstvo donijeti, a koja će biti obvezujuća za sve dužnosnike.**

Obrazloženje

Zahtjev za davanjem mišljenja Povjerenstva podnio je dužnosnik Vojko Obersnel, gradonačelnik Grada Rijeke. U knjigama ulazne pošte zahtjev je zaprimljen pod poslovnim brojem: 711-U-674-M-10/20-01-5 10. veljače 2020., povodom kojeg se vodi predmet broj M-10/20.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika koje ustrojava i vodi Povjerenstvo utvrđeno je kako Vojko Obersnel obnaša dužnost gradonačelnika Grada Rijeke od 9. lipnja 2017.g. te da je istu dužnost obnašao i u mandatu 2013.-2017. Stoga je i dužnosnik Vojko Obersnel, povodom obnašanja dužnosti gradonačelnika Grada Rijeke, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva. U slučaju da Povjerenstvo zatraži od podnositelja zahtjeva ili od nadležnog tijela javne vlasti dodatne podatke, rok za davanje mišljenja se produljuje.

U zahtjevu dužnosnik u bitnome navodi kako je izvješće o imovinskom stanju posljednji put podnio nakon ponovnog izbora za gradonačelnika Grada Rijeke 11. srpnja 2017. U izvješću je u rubrici „Podatci o nekretninama“naveo da u svom vlasništvu ima stan u Rijeci te je kao vrijednost stana naveo iznos od 901.148,00 kuna, a kao način stjecanja naveo je zaduženje kod banke (kredit), navodi. Predmetni stan stekao je u vlasništvo temeljem Ugovora o kupoprodaji iz 2002. te je u predmetnom Izvješću o imovinskom stanju naveo upravo kupoprodajnu cijenu iz Ugovora. Obzirom na činjenicu da da u predmetnom stanu stanuje neprekidno od 2002., navodi da u međuvremenu nije imao potrebu zatražiti procjenu približne tržišne vrijednosti stana. Npominje da dužnost gradonačelnika neprekinuto obavlja od 2000. te podatak o vrijednosti stana navodi bez izmjena vrijednosti od donošenja obveze predaje Izvješća do posljednjeg upisa 2017.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 8. stavkom 3. ZSSI-a propisano je da su dužnosnici koji su na izborima ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni su u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece, sa stanjem na taj dan.

Člankom 8. stavkom 7. podstavkom 1. ZSSI-a propisano je da dijelove imovine, u pogledu koje postoji dužnosnikova obveza podnošenja izvješća o imovinskom stanju, čine nekretnine.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Povjerenstvo je 24. prosinca 2018. donijelo Smjernicu i uputu, broj 711-I-1724-R-91/18-01-8, u kojoj je dalo upute kako postupiti u slučaju bitne promjene na imovini koju je dužnosnik sukladno članku 8. stavku 2. ZSSI-a dužan prijaviti Povjerenstvu istekom godine u kojoj je promjena nastala. Predmetnom smjernicom definirano je, između ostalog, da se bitnom promjenom u pogledu vrijednosti nekretnine smatra ona promjena koja predstavlja bitniju preinaku na nekretnini u vlasništvu dužnosnika (prenamjena nekretnine, izgradnja kuće i sl.) usljed koje je nesporno došlo do promjene tržišne vrijednosti nekretnine.

Budući s upit dužnosnika Vojka Obersnela u ovom predmetu odnosi na promjenu vrijednosti nekretnine uslijed kretanja na tržištu nekretnina (bilo da se radi o smanjenju ili povećanju njezine vrijednosti), a ne na bitnu promjenu u imovini dužnosnika u smislu gore navedenog tumačenja, Povjerensto je mišljenja da dužnosnik Vojko Obersnel nije dužan za vrijeme trajanja mandata podnijeti izvješće o imovinskom stanju dužnosnika povodom promjene vrijednosti nekretnine – stana u Rijeci do koje dolazi uslijed kretanja na tržištu nekretnina.

Dužnosnici za vrijeme trajanja mandata nisu dužni podnositi imovinske kartice povodom promjene u vrijednosti nekretnine do kojih dolazi uslijed kretanja na tržištu nekretnina. Međutim, u slučaju kad je dužnosnik ponovno izabran na istu ili drugu dužnost i tim povodom podnosi novu imovinsku karticu, u toj je kartici dužan navesti približnu tržišnu vrijednost nekretnine na taj dan. Povjerenstvo će o navedenom izdati smjernicu i uputu svim dužnosnicima.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Vojko Obersnel, elektronička dostava
2. Objava na internetskoj stranici Povjerenstva
3. Pismohrana